[{"text_idx": "#000002", "text": "Cyfnod Pontio rhwng oes print a\u2019r oes digidol \u2013 profiad Bro360"}, {"text_idx": "#000003", "text": "Ambell enghraifft o sut mae gwefannau bro a phapurau bro yn ategu a chefnogi ei gilydd"}, {"text_idx": "#000004", "text": "Mae twf aruthrol yn y defnydd o gyfryngau digidol, ac mae print yn gwanhau ar hyd a lled y wlad wrth i fwyfwy gael eu newyddion o\u2019r sgri\u0302n."}, {"text_idx": "#000005", "text": "Ond, dydyn ni\u2019n sicr heb gyrraedd diwedd \u2018oes print\u2019 \u2013 ddim yn y Gymraeg, ta beth. Er bod gwerthiant copi\u0308au print wedi lleihau\u2019n raddol dros y degawd diwethaf, mae nifer y papurau bro ar draws Cymru sy\u2019n dal i gyhoeddi\u2019n parhau\u2019n iach."}, {"text_idx": "#000006", "text": "Mae cyfnod y coronafeirws wedi dangos bod y galw\u2019n dal yn gryf ymysg darllenwyr hefyd."}, {"text_idx": "#000007", "text": "Ond mae\u2019n anodd anwybyddu\u2019r ffaith bod y cyfryngau digidol yn tyfu mewn poblogrwydd, ac mae\u2019n bwysig bod y Gymraeg a\u2019n cymunedau lleol yn manteisio ar y twf hwn. A nawr yw\u2019r amser i wneud hynny."}, {"text_idx": "#000008", "text": "Mae gwefannau straeon lleol Bro360 yn ymgais i gamu mewn i\u2019r bwlch rhwng dau gyfnod \u2013 yr oes print a\u2019r oes ddigidol. Rydym ni yng nghanol cyfnod pontio ar hyn o bryd, lle mae\u2019r ddau gyfrwng yn rhedeg ochr yn ochr a\u0302\u2019i gilydd."}, {"text_idx": "#000009", "text": "Gyda phrofiad rhyw 6 mis o helpu tair cymuned (Dyffryn Nantlle, Dyffryn Ogwen a gogledd Ceredigion) i greu a chynnal eu gwefannau straeon lleol newydd, a 6 mlynedd o gydweithio agos rhwng Clonc360 (y wefan straeon lleol gyntaf!) a chwmni Golwg, mae\u2019n gyfle i ni rannu ambell enghraifft o sut gall gwefan fro a phapurau bro ategu a chefnogi ei gilydd."}, {"text_idx": "#000011", "text": "1. Cyhoeddi pwt o stori o\u2019r papur ar y wefan"}, {"text_idx": "#000012", "text": "Mae Papur Pawb wedi defnyddio gwefan BroAber360 i gyhoeddi lluniau a stori a oedd yn torri ar y pryd am broblemau gyda system carthffosiaeth yn Nhal-y-bont. Roedd angen cyhoeddi\u2019r stori a\u2019r lluniau\u2019n syth, ond roedd yr erthygl yn so\u0302n y byddai mwy o fanylion am hyn yn rhifyn nesa\u2019r papur bro."}, {"text_idx": "#000013", "text": "Mae gan Bro360 ddau Ysgogydd, a\u2019u gwaith nhw yw galluogi pobol leol i greu straeon ar eu gwefan fro. Ond wrth fynd ati i dargedu, maent yn fwriadol yn ceisio annog cynnwys amlgyfrwng, na fyddai fel arall yn gallu ymddangos yn y papur bro print. Dyma syniad o\u2019r cyfryngau hynny:"}, {"text_idx": "#000015", "text": "Enghraifft berffaith o hynny yw fideos uchafbwyntiau gemau chwaraeon lleol. Mae fideos yn ffordd berffaith o ddenu cynnwys gan bobol ifanc, sy\u2019n dab hand ar ddefnyddio\u2019r ffo\u0302n yn eu poced."}, {"text_idx": "#000016", "text": "Ac enghraifft arall yw defnyddio traciau sain i rannu uchafbwyntiau Steddfod leol, gan adael cyfle yn y papur i adrodd am yr holl ganlyniadau."}, {"text_idx": "#000018", "text": "3. Cyhoeddi colofn o brif straeon y wefan yn y papur"}, {"text_idx": "#000019", "text": "Mae criw lleol Clonc360 yn paratoi colofn ar gyfer y papur, sy\u2019n rhoi syniad o\u2019r 4 prif stori ar y wefan fro yn ystod y mis diwethaf. Cyfle i atgoffa darllenwyr Clonc am y straeon amlgyfrwng sydd ar gael ar y wefan."}, {"text_idx": "#000021", "text": "Mae pobol ardal Llanbed yn disgwyl mlaen bob mis i weld pwy sy\u2019n ateb cwestiynau\u2019r \u2018Cadwyn Cyfrinachau\u2019 yn Clonc. Ac mae golygyddion y papur wedi darganfod ffordd dda o ddefnyddio\u2019r golofn i hyrwyddo\u2019r papur, sef cyhoeddi ambell un o\u2019r cwestiynau ac atebion ar Clonc360 wrth i\u2019r papur fynd i brint."}, {"text_idx": "#000022", "text": "Os yw\u2019r darllenwyr am ddysgu mwy am y person difyr dan sylw, rhaid iddyn nhw fynd mas i brynu\u2019r papur!"}, {"text_idx": "#000023", "text": "Sdim pwynt gweud celwydd wrth Mam"}, {"text_idx": "#000024", "text": "5. Y cyfryngau cymdeithasol yn fan cychwyn"}, {"text_idx": "#000025", "text": "Yn aml, mae straeon lleol yn dechrau fel brawddeg neu lun ar gyfryngau cymdeithasol. Mae gwefan fro yn gallu dangos posts Twitter perthnasol ar y Ffrwd Diweddaraf."}, {"text_idx": "#000026", "text": "Mae\u2019n ffordd rwydd o fanteisio ar y cyfryngau y mae pobol eisoes yn eu defnyddio i gyhoeddi, ac yn ffordd dda o roi sylw i newyddion sy\u2019n torri."}, {"text_idx": "#000027", "text": "Y dyfodol \u2013 print a digidol?"}, {"text_idx": "#000028", "text": "Ein nod gyda\u2019r gwefannau bro yw aildanio cymdeithas a\u0302\u2019r un egni a brwdfrydedd a welwyd yn y 70au a\u2019r 80au pan gre\u0308wyd y papurau bro. Ond y cyfle fan hyn, yn 2020, yw defnyddio dulliau amlgyfrwng ac ar-y-funud y cyfryngau digidol poblogaidd i ddenu cyfranogwyr a darllenwyr/gwylwyr/gwrandawyr newydd."}, {"text_idx": "#000029", "text": "Mae\u2019r cryfder yn y cydweithio, ac rydym yn falch o fod wedi gallu camu i\u2019r adwy gyda phrosiect ar waha\u0302n yn ystod cyfnod y coronafeirws, i roi platfform i bapurau bro Cymru gyhoeddi ar-lein dros dro, i\u2019w helpu i beidio a\u0302 cholli momentwm a darllenwyr."}, {"text_idx": "#000030", "text": "Mae cydweithio a\u0302\u2019r papurau bro wedi bod yn fan cychwyn cadarn ar gyfer y gwefannau sydd wedi\u2019u creu eisoes, yng ngogledd Ceredigion, Dyffryn Nantlle, Dyffryn Ogwen, Caernarfon a Bro Wyddfa."}, {"text_idx": "#000031", "text": "Trwy fanteisio ar y cyfryngau digidol sy\u2019n tyfu, a rhoi\u2019r gallu i bobol leol newydd gyfrannu\u2019n hawdd at eu gwefan fro, gallwn gyflawni\u2019r canlynol:"}, {"text_idx": "#000032", "text": "rhoi hwb i hyder pobol leol i ddefnyddio\u2019r Gymraeg sydd \u2019da nhw\ngwella sgiliau digidol pobol o bob oed\nadeiladu cyfrwng newydd gan-y-bobol sy\u2019n epil perffaith i\u2019r papurau bro sy\u2019n dal i gyfrannu cymaint i\u2019n cymunedau."}, {"text_idx": "#000033", "text": "Beth am gefnogi datblygiad Bro360 trwy gyfrannu?"}, {"text_idx": "#000034", "text": "Naill ai trwy gyfrannu eich stori eich hun, neu trwy roi cyfraniad ariannol bach i gefnogi\u2019r rhwydwaith."}, {"text_idx": "#000036", "text": "Neu gyda chyfeiriad ebost a chyfrinair:"}, {"text_idx": "#000038", "text": "Dwi wedi anghofio fy nghyfrinair"}]